Rușii evacuează copii din regiunea Belgorod ca urmare a bombardamentelor ucrainene
Circa 9.000 de copii vor fi evacuaţi din oraşul rus Belgorod şi din mai multe sate din regiunea cu acelaşi nume ca urmare a intensificării atacurilor aeriene ucrainene din ultima săptămână, scrie AFP.
Primul grup format din 1.200 de copii va fi evacuat pe 22 martie, a precizat Gladkov.
"Evacuăm un număr mare de sate, iar acum intenţionăm să evacuăm circa 9.000 de copii din cauza bombardamentelor lansate de forţele armate ale Ucrainei", a declarat Gladkov în timpul unei reuniuni a partidului preşedintelui Vladimir Putin, Rusia Unită.
El a precizat că 16 persoane au fost ucise şi 98 au fost rănite în decurs de o săptămână în regiunea situată la graniţa cu Ucraina, care a ţinta unor atacuri sporite începând cu 12 martie.
Luni, Gladkov anunţase că patru persoane au fost ucise în bombardamente ucrainene care au lovit satul Nikolskoie din regiunea Belgorod, notează Reuters.
Într-o postare pe Telegram, Gladkov a precizat că victimele - un cuplu, o bunică şi un băiat de 17 ani - au fost ucişi când casa în care locuiau a fost lovită într-un atac aerian. El a afirmat că o fată a supravieţuit şi se află la terapie intensivă.
Guvernatorul a salutat, de asemenea, marţi faptul că preşedintele rus a primit aproximativ 90% din voturi în regiunea sa.
"Sunt mândru că locuitorii regiunii nu au cedat în pofida dificultăţii situaţiei", a spus el, potrivit partidului Rusia Unită.
Atacurile ucrainene asupra regiunii ruse Belgorod au loc frecvent din 2022, însă au escaladat în ultimele luni, 25 de persoane fiind ucise într-un singur incident la sfârşitul lunii decembrie.